PREŠOV. Na Prešovskej univerzite študuje vyše 900 ukrajinských študentov, ktorí sa vo štvrtok prebudili do desivého rána. Stále nevedia, kedy bude pre nich bezpečné vrátiť sa späť do ich domovov za rodinou.
Jedným z nich je aj Igor, ktorý študuje na filozofickej fakulte. Pochádza z mesta Poltava neďaleko Charkova pri hraniciach s Ruskom. So svojimi blízkymi je v kontakte iba cez internet. Nevie dokedy. Na Slovensko prísť nemôžu.
Ako vnímate situáciu na Ukrajine?
- Je veľmi vážna. Aj v roku 2014, keď sa to začalo anexiou Krymu a pokračovalo Donbasom, sa ľudia báli, že budú postupovať na Ukrajine aj ďalej. Ľudia si na to istým spôsobom za osem rokov zvykli. Prebehli aj prezidentské voľby a mali sme všetci nádej, že už nevznikne žiaden väčší konflikt. Veril som, že sa to bude riešiť diplomatickým spôsobom, ale začala sa ruská invázia. Boli sme všetci šokovaní, že došlo až k vojne. Dúfali sme, že nás len strašia. Aj minulý rok na jar boli ruskí vojaci pri našich hraniciach, možno provokovali, ale potom odišli preč.
Ako ste sa o útokoch dozvedeli?
- Ráno mi to povedal spolubývajúci. Neveril som tomu. Bol to obrovský šok.
Ste s vašimi blízkymi v kontakte a viete, čo sa vo vašom rodnom meste aktuálne deje? Predsa, je to blízko hraníc s Ruskom.